Oikeusministeriö
Oikeushallinto-osasto
PL 25, 00023 VALTIONEUVOSTO

Lausuntopyyntönne 16.10.2009 / OM/4/32/2006

KELAN LAUSUNTO OIKEUSMINISTERIÖN TYÖRYHMÄN MIETINNÖSTÄ ”VAKUUTUSOIKEUDEN TOIMINNAN KEHITTÄMINEN”

Oikeusministeriön asettama vakuutusoikeuden kehittämistyöryhmä on pohtinut keinoja lyhentää vakuutusoikeuden pitkittyneitä käsittelyaikoja. Lisäksi työryhmä on kiinnittänyt huomiota siihen, miten kansalaisten luottamusta vakuutusoikeuden toimintaan ja etenkin vakuutuslääkärien asiantuntemukseen ja puolueettomuuteen voitaisiin lisätä. 

Kansalaisten oikeusturvan ja toimeentulon kannalta toimeentuloturvaa koskevan muutoksenhakuprosessin nopeuttaminen on erittäin tärkeää. Ottaen huomioon alemman  muutoksenhakuasteen käsittelyajan sekä vakuutusoikeuden käsittelyajan, voi muutoksenhaun kokonaiskesto venyä jopa yli kolmeen vuoteen, mitä ei voida pitää kohtuullisena.  Työryhmän ehdotukset vakuutusoikeuden ratkaisukokoonpanojen keventämisestä sekä muodollisten istuntojen pitämisestä luopumisesta tietyissä tilanteissa ovat kannatettavia eikä niiden voida katsoa vaarantavan muutoksenhakijoiden oikeusturvaa. 

Myös lisäselvitysten vastaanottamisen rajaaminen ratkaisupäivään on perusteltua ja tullee jossakin määrin lyhentämään valitusten käsittelyaikoja lähinnä lääketieteellistä arviointia koskevissa asiaryhmissä. Jos henkilö saa uutta, etuuden myöntämiseen mahdollisesti vaikuttavaa selvitystä vakuutusoikeuden ratkaisupäivän tai päätöksen postittamisen jälkeen, hänellä on aina mahdollisuus hakea etuutta uudelleen. Kun lisäselvitystä on mahdollista toimittaa vakuutusoikeudelle aina ratkaisupäivään saakka, ei lisäselvitysten toimittamista koskevan rajoituksen voida arvioida olennaisesti lisäävän Kansaneläkelaitokselle tehtävien uusien hakemusten määrää. 

Kansalaisten epäluottamus vakuutuslääkärijärjestelmää kohtaan ei koske pelkästään vakuutusoikeutta, vaan myös alemman asteen muutoksenhakuelimiä sekä etuuslaitoksia. Työryhmän esittämät vakuutusoikeutta koskevat muutokset pyrkivät parantamaan lääketieteellisen arvioinnin läpinäkyvyyttä ja avoimuutta ja näin ollen osaltaan lisännevät luottamusta järjestelmää kohtaan. Ehdotettujen muutosten lisäksi huomiota tulisi kiinnittää päätösten perusteluihin. Jos perusteluissa on riittävän yksilöidysti tuotu esiin seikat, joihin hylkäyspäätös perustuu, muutoksenhakijan on helpompi ymmärtää ja hyväksyä hänelle kielteinen päätös. 

Kelan mielestä työryhmän tekemät ehdotukset ovat kannatettavia eikä niihin ole huomautettavaa. Suurelta osin kyse on vakuutusoikeuden sisäisistä, menettelyä tehostavista ja läpinäkyvyyttä lisäävistä toimista.  

Pääjohtaja		Jorma Huuhtanen

Vastaava lakimies	Reijo Hyvönen